12.5.2023
EL
Επίσημη Εφημερίδα της Ευρωπαϊκής Ένωσης
L 127/83
(153) Επιπλέον, η Hailide πωλούσε επίσης το οικείο προϊόν στην Ένωση μέσω μιας επιπλέον συνδεδεμένης εταιρείας στην Ένωση που ενεργεί ως εισαγωγέας.
Για τις πωλήσεις αυτές, η τιμή εξαγωγής κατασκευάστηκε με βάση την τιμή στην οποία το εισαγόμενο προϊόν μεταπωλήθηκε για πρώτη φορά σε ανεξάρτητους πελάτες στην Ένωση, σύμφωνα με το άρθρο 2 παράγραφος 9 του βασικού κανονισμού.
Οι προσαρμογές που πραγματοποιήθηκαν αφορούσαν όλα τα έξοδα που ανέκυψαν μεταξύ εισαγωγής και μεταπώλησης, συμπεριλαμβανομένων των ΓΔΕΠ του συνδεδεμένου εισαγωγέα που είναι εγκατεστημένος στην Ένωση, καθώς και ένα εύλογο κέρδος [το οποίο, στην πρόσφατη έρευνα για τις πολυβινυλικές αλκοόλες (στο εξής: PVA) (89), καθορίστηκε σε 6,89 % για άλλο χημικό προϊόν και χρησιμοποιήθηκε στην παρούσα έρευνα, δεδομένων της ομοιότητας του κλάδου παραγωγής και της έλλειψης συνεργασίας εκ μέρους των μη συνδεδεμένων εισαγωγέων], προκειμένου να καθοριστεί αξιόπιστη τιμή εξαγωγής στο επίπεδο των συνόρων της Ένωσης.
(154) Σε απάντηση στην κοινοποίηση τελικών συμπερασμάτων, η Hailide δήλωσε ότι η εφαρμογή του επιπέδου πλασματικού κέρδους 6,89 % από την πρόσφατη έρευνα σχετικά με τις PVA είναι αβάσιμη και υπερεκτιμημένη.
Η Hailide υποστήριξε ότι οι PVA και τα HTYP δεν έχουν παρόμοια χημικά ή φυσικά χαρακτηριστικά, έχουν διαφορετική τελική χρήση και διαφορετικούς τελικούς χρήστες και οι αγορές για τα δύο προϊόντα είναι διαφορετικές.
Ως εκ τούτου, σύμφωνα με τη Hailide, το κέρδος στον τομέα των PVA δεν είναι σε καμία περίπτωση αντιπροσωπευτικό του κέρδους που μπορεί να επιτύχει μια εταιρεία κατά την εμπορία HTYP.
Επιπλέον, η Hailide ισχυρίστηκε ότι, εάν το επίπεδο κέρδους που μπορούν να επιτύχουν οι ενωσιακοί παραγωγοί HTYP υπό κανονικές συνθήκες της αγοράς χωρίς εισαγωγές που αποτελούν αντικείμενο ντάμπινγκ είναι μικρότερο του 6 %, θα ήταν παράδοξο οι έμποροι του εν λόγω προϊόντος να μπορούν να επιτύχουν υψηλότερο κέρδος στην ίδια αγορά.
(155) Επιπροσθέτως, η CIRFS έκρινε επίσης ότι το πλασματικό κέρδος που χρησιμοποιήθηκε δεν αποτελεί κατάλληλο δείκτη αναφοράς για την περίπτωση των HTYP, υποστηρίζοντας, σε αντίθεση με τη θέση της Hailide, ότι το εν λόγω περιθώριο κέρδους υποτιμά σε μεγάλο βαθμό το κέρδος των εισαγωγέων στον τομέα των HTYP.
Αντ’ αυτού, η CIRFS υποστήριξε ότι υπάρχει πιο πρόσφατη υπόθεση που αφορά τεχνητές ίνες, συγκεκριμένα η υπόθεση καλωδίων οπτικών ινών (90), η οποία θα αντιπροσώπευε καλύτερα το περιθώριο κέρδους των μη συνδεδεμένων εισαγωγέων, το οποίο κυμαινόταν στην εν λόγω υπόθεση μεταξύ 15-25 %.
Επιπλέον, η CIRFS υποστήριξε ότι η Επιτροπή δεν θα πρέπει να ενθαρρύνει την άρνηση συνεργασίας εκ μέρους των μη συνδεδεμένων εισαγωγέων υποτιμώντας το περιθώριο κέρδους.
Αντ’ αυτού, σύμφωνα με τη CIRFS, η Επιτροπή θα πρέπει να υιοθετήσει μια προορατική προσέγγιση αποκτώντας πρόσβαση στις οικονομικές εκθέσεις των γνωστών εισαγωγέων και χρησιμοποιώντας τις εν λόγω εκθέσεις ως τα καλύτερα διαθέσιμα στοιχεία.
(156) Πρώτον, όπως αναφέρεται στην αιτιολογική σκέψη 153, ελλείψει συνεργασίας από τους μη συνδεδεμένους εισαγωγείς στην παρούσα υπόθεση, η Επιτροπή προσέφυγε στη χρήση πλασματικού κέρδους από πρόσφατη έρευνα στη χημική βιομηχανία, αποδεικνύοντας ότι το εν λόγω κέρδος θεωρούνταν εύλογο.
Δεύτερον, η σύγκριση, εκ μέρους της Hailide, του κέρδους ενός εμπόρου με το κέρδος που θα μπορούσαν να αποκομίσουν οι ενωσιακοί παραγωγοί είναι αβάσιμη λόγω των θεμελιωδών διαφορών στις δραστηριότητες μιας κατασκευαστικής εταιρείας σε σχέση με αυτές μιας εμπορικής εταιρείας.
(157) Πέραν της ομοιότητας των PVA και των HTYP, παρότι δεν αμφισβητείται ότι οι PVA και τα HTYP έχουν διαφορετικά χημικά και φυσικά χαρακτηριστικά, χρήσεις, χρήστες και αγορές, είναι δεδομένο ότι και τα δύο προϊόντα αποτελούν μέρος μιας χημικής βιομηχανίας.
Επιπλέον, η Hailide δεν τεκμηρίωσε τους λόγους για τους οποίους το χρησιμοποιούμενο πλασματικό κέρδος δεν ήταν αντιπροσωπευτικό του κέρδους που επιτυγχάνει ένας έμπορος HTYP.
Ως εκ τούτου, η Επιτροπή κατέληξε στο συμπέρασμα ότι το κέρδος στον τομέα των PVA είναι αντιπροσωπευτικό του κέρδους που μπορεί να επιτύχει μια εταιρεία κατά την εμπορία HTYP.
Από την άλλη πλευρά, τα καλώδια οπτικών ινών καθώς και η κύρια πρώτη ύλη που χρησιμοποιείται στην παραγωγή τους (οπτικές ίνες) χρησιμοποιούνται στους κλάδους των τηλεπικοινωνιών χωρίς να υπάρχει ούτε καν μακρινή σχέση με τη χημική βιομηχανία.
Ως εκ τούτου, δεν θα ήταν σκόπιμο να εφαρμοστούν στην παρούσα έρευνα HTYP περιθώρια κέρδους για τους μη συνδεδεμένους εισαγωγείς που χρησιμοποιήθηκαν στην υπόθεση των καλωδίων οπτικών ινών.
(158) Επιπλέον, σε αντίθεση με όσα πρότεινε η CIRFS, η Επιτροπή προσέφυγε στη χρήση του πλασματικού κέρδους από την υπόθεση των PVA μόνον αφού είχε ενθαρρύνει τους μη συνδεδεμένους εισαγωγείς να αναγγελθούν και να συνεργαστούν στην έρευνα (είτε καλώντας συγκεκριμένα τους γνωστούς εισαγωγείς να συμμετάσχουν σε διαδικασία δειγματοληψίας είτε δημοσιεύοντας στον ιστότοπο ειδικό ερωτηματολόγιο για τους μη συνδεδεμένους εισαγωγείς που επιθυμούσαν να συνεργαστούν) και αφού αυτοί είχαν αρνηθεί να συνεργαστούν.
Κατά συνέπεια, δεν ήταν δυνατό να ενθαρρύνει η Επιτροπή την άρνηση συνεργασίας από τους μη συνδεδεμένους εισαγωγείς υποτιμώντας το περιθώριο κέρδους που χρησιμοποιήθηκε τελικά.
(89) Αιτιολογική σκέψη 352 του εκτελεστικού κανονισμού (ΕΕ) 2020/1336 της Επιτροπής, της 25ης Σεπτεμβρίου 2020, για την επιβολή οριστικών δασμών αντιντάμπινγκ στις εισαγωγές ορισμένων πολυβινυλικών αλκοολών καταγωγής Λαϊκής Δημοκρατίας της Κίνας (ΕΕ L 315 της 29.9.2020, σ. 1).
(90) Αιτιολογική σκέψη 367 του εκτελεστικού κανονισμού (ΕΕ) 2021/2011 της Επιτροπής, της 17ης Νοεμβρίου 2021, για την επιβολή οριστικού δασμού αντιντάμπινγκ στις εισαγωγές καλωδίων οπτικών ινών καταγωγής Λαϊκής Δημοκρατίας της Κίνας (ΕΕ L 410 της 18.11.2021, σ. 51).